O‘zbekiston Respublikasi psixiatriya xizmati faoliyatini yanada takomillashtirish chora-tadbirlari to‘g‘risida

Ruhiy kasalliklarning oldini olish va ularni davolash ishlarini yanada takomillashtirish, respublika psixiatriya muassasalarining moddiy-texnika bazasini va kadrlar salohiyatini mustahkamlash, shuningdek faoliyati samaradorligini oshirish maqsadida Vazirlar Mahkamasi qaror qiladi: 
 1. O‘zbekiston Respublikasi psixiatriya xizmatining tashkiliy tuzilmasi 1-ilovaga muvofiq ma’qullansin, psixiatriya muassasalarini boshqarish va ularning o‘zaro hamkorligi yagona metodik vertikalini nazarda tutuvchi psixiatriya xizmatining ushbu tizimini shakllantirish 2017-yilga borib tugallanadi. 
 2. Quyidagilar:
 2013 — 2017-yillarda O‘zbekiston Respublikasi psixiatriya xizmatini yanada rivojlantirish va uning moddiy-texnika bazasini mustahkamlash dasturi (keyingi o‘rinlarda Dastur deb ataladi) 2-ilovaga muvofiq;
 2013 — 2017-yillarda psixiatriya muassasalarini rekonstruksiya qilish va mukammal ta’mirlashning asosiy parametrlari 3 va 4-ilovalarga* muvofiq;
 2013 — 2017-yillarda psixiatriya muassasalarini zamonaviy tibbiyot asbob-uskunalari bilan jihozlash (to‘liq jihozlash)ning asosiy parametrlari 5-ilovaga* muvofiq tasdiqlansin.
 3. Belgilansinki, psixiatriya muassasalarini rekonstruksiya qilish va mukammal ta’mirlash, shuningdek ularni tibbiyot asbob-uskunalari, ixtisoslashtirilgan mebellar va inventarlar bilan jihozlash O‘zbekiston Respublikasi Davlat budjetidan har yili ajratilishi nazarda tutiladigan O‘zbekiston Respublikasi Moliya vazirligi huzuridagi budjetdan tashqari Ta’lim va tibbiyot muassasalarini moddiy-texnika bazasini rivojlantirish jamg‘armasi mablag‘lari hisobiga, shuningdek xorijiy davlatlar, xalqaro moliya institutlarining imtiyozli kreditlari (qarzlari) va grantlari hamda qonunchilikda taqiqlanmagan boshqa manbalar hisobiga amalga oshiriladi.
 4. O‘zbekiston Respublikasi Sog‘liqni saqlash vazirligi:
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda — O‘zbekiston Respublikasi Davlat budjeti va Investitsiya dasturi loyihasini shakllantirishda psixiatriya muassasalarini rekonstruksiya qilish, mukammal ta’mirlash va jihozlashning asoslangan hisob-kitoblari hamda manzilli ro‘yxatlari O‘zbekiston Respublikasi Iqtisodiyot vazirligi va Moliya vazirligiga har yili 1-iyulgacha bo‘lgan muddatda taqdim etilishini ta’minlasin;
 O‘zbekiston Respublikasi Davlat arxitektura va qurilish qo‘mitasi hamda “O‘ztibloyiha” MChJ bilan birgalikda — rekonstruksiya qilinadigan va mukammal ta’mirlanadigan psixiatriya muassasalari obyektlariga nisbatan qo‘yiladigan mavjud sanitariya me’yorlari va qoidalarini qayta ko‘rib chiqsin, ularda aholiga ko‘rsatiladigan davolash-profilaktika yordamining sifati va maqbulligi jihatidan tasdiqlangan talablarga muvofiq bo‘lishining ta’minlanishini nazarda tutsin.
 5. Quyidagilarga:
 O‘zbekiston Respublikasi Sog‘liqni saqlash vazirligiga — respublika psixiatriya muassasalarini rekonstruksiya qilish va mukammal ta’mirlash, shuningdek psixiatriya muassasalarini zamonaviy tibbiyot asbob-uskunalari bilan jihozlash (to‘liq jihozlash) bo‘yicha buyurtmachi funksiyasi;
 Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari huzuridagi “Yagona buyurtmachi xizmati” injiniring kompaniyalariga — viloyat va tuman (shahar) psixiatriya muassasalarini rekonstruksiya qilish va mukammal ta’mirlash bo‘yicha buyurtmachi funksiyasi yuklansin.
 6. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari O‘zbekiston Respublikasi Sog‘liqni saqlash vazirligi bilan birgalikda psixiatriya muassasalari bemorlar kontingentini rekonstruksiya qilish va mukammal ta’mirlash davrida boshqa muassasalarga vaqtincha o‘tkazish va joylashtirish jadvalini ishlab chiqsinlar, bunda tibbiy yordamning o‘z vaqtida va sifatli ko‘rsatilishini ta’minlasinlar.
 7. O‘zbekiston Respublikasi Sog‘liqni saqlash vazirligi, Mehnat va aholini ijtimoiy muhofaza qilish vazirligi hamda Moliya vazirligining psixiatr vrachlar va uyda bemorlarga xizmat ko‘rsatuvchi o‘rta tibbiyot xodimlariga uzluksiz ish staji davomiyligi uchun ustamaning eng yuqori miqdorini 2014-yil 1-yanvardan boshlab tarif stavkasining 20 foizidan 30 foizigacha oshirish to‘g‘risidagi taklifi qabul qilinsin.
 Belgilansinki, psixiatriya muassasalari xodimlari tarif stavkalariga qo‘shimcha haq miqdori oshirilishi munosabati bilan O‘zbekiston Respublikasi Davlat budjetining qo‘shimcha xarajatlari sog‘liqni saqlash muassasalarining tarmoqlari va bemorlar o‘rni fondini maqbullashtirish hisobiga qoplanadi.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin.